शिमला में माल रोड के भोजनालय में सिलिंडर ब्लास्ट, एक की मौत सात घायल
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar.   जम्मू-कश्मीर के पुंछ के सिंधरा इलाके में सुरक्षा बलों ने संयुक्त ऑपरेशन में चार आतंकियों को मार गिराया है। सुरक्षा बलों के बीच पहली मुठभेड़ कल रात करीब
हिमाचल प्रदेश में शिमला के मॉल रोड पर मंगलवार को भोजनालय में सिलिंडर में धमाका हो गया। इसमें एक व्यक्ति की मौत,हो गई और 7 घायल हो गए। एक अधिकारी ने बताया कि धमाके में कई दुकानों को भी नुकसान हुआ है। धमाके की आवाज कई किलोमीटर दूर तक सुनाई दी। जहां धमाका हुआ उसके पास ही फायर ब्रिगेड का दफ्तर था, इसलिए तुरंत राहत और बचाव कार्य शुरू कर दिया गया। आसपास के घरों की खिड़कियों के कांच टूट गए हैं।
आज की अन्य प्रमुख खबरें...
दिल्ली में झाड़ियों में शव मिला, बॉडी पर चाकू से वार के निशान; एक संदिग्ध गिरफ्तार
दिल्ली के शाहबाद डेयरी इलाके में मंगलवार को झाड़ियों में एक शख्स का शव मिला। शव पर चाकू से वार करने के निशान हैं। पुलिस ने मामले में केस दर्ज कर एक संदिग्ध को हिरासत में ले लिया है।
जम्मू-कश्मीर में अंडर कंस्ट्रक्शन बिल्डिंग का हिस्सा गिरा; एक की मौत, एक अभी भी मलबे में फंसा
जम्मू-कश्मीर के मेन बाग इलाके में मंगलवार सुबह करीब 11 बजे अंडर कंस्ट्रक्शन बिल्डिंग का एक हिस्सा गिर गया। इससे 7 लोग मलबे में दब गए थे।
पांच लोगों को मलबे से निकालकर अस्पताल भेज दिया गया है। एक शव बरामद हुआ है, वहीं एक शख्स अभी मलबे के नीचे दबा है। उसे रेस्क्यू करने के लिए ऑपरेशन चल रहा है।
जम्मू-कश्मीर SIA ने गार्ड हत्या मामले में 10 जगह छापेमारी की
जम्मू-कश्मीर स्टेट इन्वेस्टिगेशन एजेंसी ने मंगलवार को अनंतनाग, कुलगाम और शोपियां के 10 जगहों पर छापेमारी की। यह छापेमारी पुलवामा में बैंक एटीएम गार्ड की हत्या मामले में हुई।
तमिलनाडु के मंत्री पोनमुडी ED दफ्तर पहुंचे, एजेंसी ने अवैध रेत खनन मामले में समन किया था
तमिलनाडु के उच्च शिक्षा मंत्री पोनमुडी मंगलवार शाम चेन्नई स्थित ED के दफ्तर पहुंचे। जांच एजेंसी ने उन्हें कथित अवैध रेत खनन मामले में पूछताछ के लिए समन किया था। ED ने सोमवार को पोनमुडी और उनके सांसद बेटे गौतम सिगामणि के ठिकानों पर छापेमारी की थी।
चंद्रयान-3 की एक और ऑर्बिट राइजिंग सफल रही, 20 जुलाई को फिर होगी कोशिश
चंद्रयान-3 की एक और ऑर्बिट राइजिंग मंगलवार को सफलतापूर्वक की गई। इसरो ने ट्वीट कर इसकी जानकारी दी। अब 20 जुलाई को फिर चंद्रयान-3 की कक्षा बदली जाएगी।
राजनाथ सिंह के घर BJP नेताओं की बैठक हुई, मानसून सत्र की रणनीति पर चर्चा की गई
दिल्ली में NDA की बैठक से पहले रक्षा मंत्री राजनाथ सिंह के आवास पर बीजेपी के सीनियर नेताओं की बैठक हुई। न्यूज एजेंसी ANI के मुताबिक, बैठक में संसद के मानसून सत्र की रणनीति पर चर्चा की गई। बैठक में संसदीय कार्य मंत्री प्रह्लाद जोशी और केंद्रीय मंत्री पीयूष गोयल, अश्विनी वैष्णव और अन्य नेता मौजूद रहे।
पटना के बेऊर जेल को ब्रेक करने की साजिश, बाहुबली नेता अनंत सिंह समेत 31 पर FIR दर्ज
पटना के बेऊर जेल को ब्रेक करने की साजिश रची गई थी। इसके मास्टरमांइड बाहुबली और आरजेडी के पूर्व विधायक अनंत सिंह थे। जेल पर कब्जा करके कुख्यात अपराधियों को भगाने की तैयारी थी। इसके लिए कक्षपाल से बैरक की चाभी छीन ली गई थी।
इस मामले का खुलासा जेल प्रशासन की FIR से हुआ है। जेल प्रशासन ने बाहुबली नेता अनंत सिंह समेत 31 बंदियों के खिलाफ FIR दर्ज कराई है। पूरी खबर पढ़ें...
गुजरात में सोशल मीडिया पोस्ट पर हुए दंगों के बाद 10 लोग गिरफ्तार
गुजरात में सोशल मीडिया पोस्ट पर रविवार रात को हुए दंगों के बाद पुलिस ने मामले की जांच करते हुए मंगलवार को 2 लोगों को गिरफ्तार किया। इससे पहले, सोमवार को 8 लोगों को गिरफ्तार किया गया था।
दरअसल, द केरल स्टोरी को लेकर एक व्यक्ति ने रविवार को पोस्ट लिखा था, जिसके बाद बालिसाना शहर में दंगे भड़क गए थे। इस घटना में 8 लोग घायल हुए थे।
महाराष्ट्र के ठाणे में कंटेनर ने जीप को मारी टक्कर, 6 लोगों की मौत, 8 घायल
महाराष्ट्र के ठाणे में मंगलवार सुबह भीषण सड़क हादसा हो गया। एक कंटेनर ने जीप को टक्कर मार दी। इस हादसे में 6 लोगों की मौत हो गई, जबकि 8 लोग घायल हो गए। पुलिस ने बताया कि हादसे में घायल सभी लोगों को अस्पताल में भर्ती कराया गया है।
सहारनपुर में 4 लोगों की जिंदा जलकर मौत, ट्रक से टक्कर के बाद कार में लगी भीषण आग
सहारनपुर में मंगलवार को तेज रफ्तार कार और ट्रक की टक्कर हो गई। इससे कार में आग लग गई। हादसे में चार लोगों की जिंदा जलकर मौत हो गई। पुलिस ने शव को कब्जे में लेकर पोस्टमॉर्टम के लिए भेज दिया है। घटना नेशनल हाईवे-344 रामपुर मनिहारन क्षेत्र में चुनेटी फाटक के पास पुल का है। पढ़ें पूरी खबर...
मध्य प्रदेश के विदिशा में ढाई साल की बच्ची घर में बने 15 फीट गहरे बोरवेल में गिरी, रेस्क्यू ऑपरेशन जारी
विदिशा में ढाई साल की बच्ची बोरवेल में गिर गई। सूचना के बाद पहुंची प्रशासन की टीम जेसीबी की मदद से बच्ची को निकालने का प्रयास कर रही है। डॉक्टर की टीम बच्ची तक ऑक्सीजन पहुंचा रही है। बोरवेल घर के बाहर आंगन में ही है। इसकी गहराई 15 फीट से ज्यादा बताई जा रही है। घटना सिरोंज-कुरवाई रोड पर ग्राम कजरी बरखेड़ा की है। पूरी खबर पढ़ें...
भारत-पाक सरहद पर BSF जवान ने खुद को मारी गोली
भारत-पाक सरहद पर BSF के एक जवान ने खुद को गोली मारकर सुसाइड कर लिया। जवान को जैसलमेर स्थित जवाहिर हॉस्पिटल लाया गया, जहां डॉक्टरों ने मृत घोषित कर दिया। जवान कर्नाटक का रहने वाला था और BSF की 154 बटालियन में जैसलमेर में तैनात था। पढ़ें पूरी खबर...
जम्मू-कश्मीर के पुंछ में सुरक्षाबलों ने चार आतंकवादी मार गिराए
जम्मू-कश्मीर के पुंछ के सिंधरा इलाके में सुरक्षा बलों ने संयुक्त ऑपरेशन में चार आतंकियों को मार गिराया है। सुरक्षा बलों के बीच पहली मुठभेड़ कल रात करीब 11:30 बजे हुई जिसके बाद पूरी रात सर्च ऑपरेशन चलता रहा। आज सुबह सुरक्षा बलों और आतंकवादियों के बीच भारी गोलीबारी के साथ मुठभेड़ फिर से शुरू हो गई। पढ़ें पूरी खबर...
केरल के कांग्रेस नेता और 2 बार मुख्यमंत्री रहे ओमन चांडी का निधन, 79 साल की उम्र में बेंगलुरु में ली आखिरी सांस
केरल के पूर्व मुख्यमंत्री और कांग्रेस के वरिष्ठ नेता ओमन चांडी का मंगलवार सुबह निधन हो गया। उनके बेटे ने अपने पिता के निधन की जानकारी दी। उनकी तबीयत 2019 से ठीक नहीं चल रही थी। उन्हें गले से संबंधित बीमारी थी। उन्हें इलाज के लिए जर्मनी ले जाया गया था। वे केरल के दो बार मुख्यमंत्री रहे हैं। पूरी खबर पढ़ें...
जम्मू-कश्मीर में भूकंप का झटका, रिक्टर स्केल पर 3.8 रही तीव्रता
जम्मू कश्मीर के कटरा में भूकंप के झटके महसूस किए गए। ये भूकंप सोमवार की रात 10 बज कर 7 मिनट पर आया। रिक्टर स्केल पर इसकी तीव्रता 3.8 मापी गई। अभी तक किसी तरह की जनहानि की सूचना नहीं है।
डी कंपनी केस के मुख्य आरोपी आरिफ अबुबकर शेख के घर कुर्की, NIA का एक्शन
राष्ट्रीय जांच एजेंसी (NIA) ने सोमवार को डी कंपनी मामले में मुख्य आरोपी आरिफ अबुबकर शेख के मीरा रोड स्थित उसके घर में कुर्की की कार्रवाई की। आरिफ के खिलाफ UAPA के तहत ये कार्रवाई की गई। आरिफ अंडरवर्ल्ड डॉन छोटा शकील की पत्नी का भाई और गैंग का रसूखदार मेंबर माना जाता है।
विदेश मंत्री जयशंकर समेत 11 लोग निर्विरोध राज्यसभा पहुंचे
राज्यसभा के लिए बंगाल की 6, गुजरात की 3 और गोवा की 1 सीट पर 24 जुलाई को मतदान होना था, जो अब नहीं होगा। इन सीटों पर किसी भी पार्टी ने विरोधी उम्मीदवार नहीं उतारा है। ऐसे में विदेश मंत्री एस जयशंकर और टीएमसी नेता डेरेक ओ ब्रायन समेत 11 नेताओं का राज्यसभा के लिए निर्विरोध चुना जाना तय है।
नामांकन वापस लेने का आखिरी दिन सोमवार था। तृणमूल कांग्रेस के 6 और भाजपा के 5 उम्मीदवार निर्विरोध चुने जाएंगे। बंगाल में एक राज्यसभा सीट पर हुए उपचुनाव में भी तृणमूल ने जीत हासिल की है।